Lauren McLean

Lauren Stein McLean (Boston, Massachusetts, 1974ko urriaren 20a) estatubatuar enpresaburu eta politikaria da. Boiseko alkatea da 2019tik, hauteskundeetan Dave Bieter alkate euskalduna garaitu baitzuen. 2020ko urtarrilaren 7an hartu zuen kargua. Alderdi Demokratako kidea da. 

 Biografia 
Lauren McLean Bostonen (Massachusetts) jaio zen. Houston eta Cazenovian (New York) bizi izan zen, 1998an Boisera (Idaho) joan aurretik. 

Notre Dameko Unibertsitatean graduatu zen 1997an. 2001ean master titulua lortu zuen Boiseko Estatu Unibertsitatean. 2001an Boise Foothills Open Space Levy kanpaina arrakastatsua gidatu zuen. Ondoren, Boiseko Udalean jardun zuen 2011tik 2019ra eta Kontseiluko lehendakari izan zen 2017tik 2019ra. 2019an Boiseko 56. alkate hautatu zuten eta kargu hori bete zuen lehen emakumea izan zen.

Boiseko Estatu Unibertsitateko Andrus Center for Public Policy zentroko gobernu kontseiluan parte hartzen du. Horrez gain, Boiseko Hirigintza eta Zonifikazio Elkarteko eta Boiseko Parkeen Batzordeko kidea da.

2023an McLean berriro aurkeztu zen alkate izateko hauteskundeetara. Hamar urtez Boiseko poliziaburu izandako Mike Mastersonen aurka egin zuen. McLeanek irabazi zituen hauteskundeak, botoen %55,4rekin.

McLean institutuko bere bikotearekin (Scott Mclean) ezkondu zen eta bi seme-alaba dituzte.

 Banderen gatazka eta ikurrina 
McLean alkateak LGTBIQ+ bandera udaletxean ipini zuen eta horrek Trumpen aldeko errepublikanoak haserretu zituen. Hauek lege bat bultzatu zuten Idahoko Ordezkarien Ganberan hainbat bandera eraikin publikoetan ipintzea debekatzeko. Eztabaidan, Ted Bill errepublikanoak ikurrina ere aipatu zuen, hau iraultzarekin eta ETArekin lotuz eta Espainian debekatuta dagoela esanez. Egoera ikusirik, Pradales Lehendakariak idatzi bat bidali zion Idahoko Ordezkarien Ganberako Batzordeko buruari 2026ko otsailaren 10ean, ikurrina legezko bandera dela azalduz. .

Bitartean, 2025eko apirilean, Boisek ofizial izendatu zuen LGTBIQ+ bandera, Idahoko legeari aurre egiteko.

 Erreferentziak 

 Kanpo estekak 

Kategoria:Estatubatuarrak
Kategoria:Emakume alkateak
Kategoria:Emakume politikariak

Kategoria:Ameriketako Estatu Batuetako politikariak
Kategoria:Emakume enpresaburuak
Kategoria:Ameriketako Estatu Batuetako enpresaburuak